75 ára afmælisár Sameinuðu þjóðanna hafið með hnattrænni samræðu Heimsljós kynnir 6. janúar 2020 13:15 Sameinuðu þjóðirnar hleyptu af stokkunum um áramótin umfangsmestu samræðu sem um getur um alheimssamvinnu með það fyrir augum að móta betri framtíð í þágu allra . Allt árið 2020 efna Sameinuðu þjóðirnar til samræðna á ýmsum vettvangi um allan heim . Samkvæmt frétt Upplýsingaskrifstofu Sameinuðu þjóðanna ( UNRIC ) verða nýttar fjórar mismunandi aðferðir til að kanna vilja heimsbúa og þær lausnir sem fólk sér fyrir sér í því skyni að glíma við alheimsvanda . Auk samræðnanna undir merki SÞ 75 , verður kannaður hugur fólks um allan heim á stafrænan hátt . “ Einnar mínútu könnun ” geta allir svarað , en einnig verða gerðar skoðanakannanir í fimmtíu ríkjum . Síðan verður gervigreind beitt til þess að rannsaka þær skoðanir sem birtast í bæði hefðbundnum fjölmiðlum og samskiptamiðlum í sjötíu ríkjum . Með þessu móti verður safnað upplýsingum á fjóra mismunandi stafræna vegu til að kanna afstöðu fólksins til málefna sem brenna á allri heimsbyggðinni . Þessu verður síðan safnað saman sem innleggi í umræðu um stefnumótun heimafyrir og á alþjóðavettvangi . António Guterres aðalframkvæmdastjóri Sameinuðu þjóðanna hvetur til þátttöku í þessu frumkvæði . „ Ekkert ríki , ekkert samfélag getur tekist á við margslungin vandamál heimsins eitt og sér . Við þurfum að fylkja liði , ekki aðeins til að tala heldur einnig til að hlusta . Það er þýðingarmikið að hvert og eitt ykkar taki þátt í samræðunni . Við þurfum á skoðunum ykkar , úrræðum og hugmyndum að halda til þess að vera betur í stakk búin til að þjóna þeim sem við eigum að þjóna , fólkinu í heiminum . “ Sérstök áhersla er lögð á að ná til ungs fólk og hópa sem ekki koma að öllu jöfnu nærri starfi Sameinuðu þjóðanna . Aðalframkvæmdastjóri Sameinuðu þjóðanna mun afhenda oddvitum ríkja og ríkisstjórna og hátt settum embættismönnum samtakanna þær hugmyndir og skoðanir sem safnað hefur verið á leiðtogafundi til að minnast 75 ára afmælisins 21. september 2020 . Þeim sem vilja taka þátt í umræðunni er bent á eftirfarandi vef : www.un.org / UN75 . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .